SA vrou doodstraf opgelê: Ma bly hoopLetitia Bosman. Foto: Facebook ŉ Suid-Afrikaanse vrou wat die doodstraf opgelê is nadat sy op die Senai Internasionale Lughawe in Maleisië met dwelms betrap is, het vandeesweek weer in die Maleisiese federale hof verskyn in ŉ laaste desperate poging om haar vonnis na gevangenisstraf te laat omkeer. Letitia Bosman (27) is in 2015 die doodstraf opgelê nadat sy in September 2013 op die lughawe in hegtenis geneem is. Daar is 1,9 kg metamfetamien, ook bekend as tik, in haar besit gevind. Die dwelms was in ŉ sak versteek wat sy by haar gehad het. Bosman het Dinsdag in die federale hof in Maleisië verskyn vir haar appèlsaak waardeur sy probeer om haar doodsvonnis na gevangenisstraf te laat omskakel. Die saak is tot 11 Oktober uitgestel omdat haar regsverteenwoordiger siek was. Elsie Bosman, Letitia se ma wat in Pretoria woon, het aan Maroela Media gesê sy het ná die hofverskyning vlugtig met haar dogter oor die foon gepraat. “Sy het goed geklink. Sy is positief en hou moed,” het Elsie gesê. Sy weet nie regtig in watter omstandighede Bosman in die tronk in Malakka aangehou word nie. “Ek praat omtrent so een keer elke twee maande met haar wanneer sy my vanuit die tronk bel. Ek kan haar nie bel nie en moet wag totdat sy geld het om my te bel. Sy klink dan altyd positief en sê dat dit goed gaan, maar ek weet nie of sy dit net sê sodat ek my nie oor haar hoef te bekommer nie.” Volgens Elsie het sy onlangs met ŉ vrou kontak gemaak wat saam met Bosman in die gevangenis aangehou en sedertdien vrygelaat is. “Sy het vir my gesê Letitia verdien nie wat sy daar moet deurgaan nie.” Haar grootste wens is dat Bosman se vonnis na gevangenisstraf omgeskakel word en dat die Maleisiese owerhede instem dat sy haar tronkstraf in Suid-Afrika kan kom uitdien. “Dan kan ek haar darem gereeld sien en met haar praat. Sy bly my baba. Niks kan dit verander nie.” Volgens Elsie is sy nie finansieel in staat om by Bosman te gaan kuier nie en stuur sy deur ŉ kontakpersoon in Maleisië vir haar geld. “Sy gebruik die geld maar om kitsnoedels te koop, want sy is allergies vir die vis wat hulle daar vir haar gee. Dalk is dit beter dat ek nie by haar kan gaan kuier nie, want ek weet nie hoe ek dit sal regkry om haar daar te los en weer terug te vlieg nie,” sê sy. Intussen hou sy moed dat Letitia wel binnekort terug in Suid-Afrika sal wees. Volgens Elsie is daar mense van oor die wêreld heen wat Letitia se saak volg en boodskappe van bemoediging stuur. “Die saak is nou wel hierdie week uitgestel, maar dit gee my net meer tyd om te bid.”